โต้งยันไม่ขึ้นภาษีแวตบริโภคเพิ่ม-รายได้พุ่ง
รองนายกฯ โต้ง การันตีไม่ขึ้นภาษีแวต มั่นใจนโยบายทำให้บริโภคเพิ่มภาษีขึ้น
29 ก.ย. 2554

รองนายกฯ โต้ง การันตีไม่ขึ้นภาษีแวต มั่นใจนโยบายทำให้บริโภคเพิ่มภาษีขึ้น
นายกิตติรัตน์ ณ ระนอง รองนายกรัฐมนตรีและ รมว.พาณิชย์ กล่าวว่า รัฐบาลไม่มีนโยบายปรับอัตราภาษีมูลค่าเพิ่ม (แวต) เพิ่มจากปัจจุบันที่เก็บในอัตรา 7% เพราะเชื่อมั่นว่าจะสามารถจัดเก็บรายได้มากขึ้น จากการบริโภคภายในที่เพิ่มขึ้น หลังจากที่นโยบายเพิ่มรายได้ให้กับประชาชนทั้งค่าจ้างขั้นต่ำ 300 บาท/ วัน เงินเดือนปริญญาตรี 1.5 หมื่นบาท และโครงการรับจำนำข้าว ในทางกลับกันจะมีการทยอยลดภาษีนิติบุคคลลงเหลือ 23% ในปี 2555 และลดเหลือ 20% ในปี 2556 จากปัจจุบันที่เก็บภาษี 30% 
ดังนั้น หากภาคเอกชนร่วมมือกับนโยบายของภาครัฐ ภาษีนิติบุคคลหลังปี 2556 อาจต่ำกว่าระดับที่กำหนดก็เป็นได้
สำหรับอัตราเงินเฟ้อนั้น นายกิตติรัตน์ ยืนยันว่า เงินเฟ้อที่ตัวเองมองนั้นจะเป็นอีกมิติ คือ ไม่ได้เทียบอัตราขยายต่อเดือนต่อปี แต่ต้องเทียบเงินเฟ้อที่สูงขึ้นกับประเทศคู่ค้าและคู่แข่งด้วย ซึ่งเป็นการมองเงินเฟ้อแบบเก่า เป็นการมองแบบมิติเดียวเท่านั้น แต่ต้องหลายมิติเข้ามาเสริม เพราะนโยบายการเพิ่มรายได้ของรัฐบาลจะสอดคล้องกับผลิตผลที่เพิ่มขึ้น จึงไม่ใช่นโยบายประชานิยมเอาใจแรงงาน เกษตรกร แต่เป็นทิศทางใหม่ของเศรษฐกิจไทยที่จะเริ่มต้น
นายกิตติรัตน์ กล่าวว่า ภาคส่งออกปี 2555 ยังสามารถขยายตัวที่ระดับ 15% ได้ แม้ว่าจะเกิดปัญหาวิกฤตเศรษฐกิจในสหรัฐและยุโรปก็ตาม แต่เมื่อรวมกับการกระตุ้นเศรษฐกิจภายในประเทศที่คาดว่าจะทำให้เศรษฐกิจประเทศบวกเพิ่มอีก 2.5% ทำให้เศรษฐกิจในปีหน้าโตมากกว่า 4% ขึ้นไป
นายสาธิต รังคสิริ อธิบดีกรมสรรพากร ระบุว่า กรมสรรพากรไม่เคยหยิบยกประเด็นการปรับเพิ่มภาษีมูลค่าเพิ่มจาก 7% เป็น 10% ขึ้นมาหารือ และไม่มีนโยบายปรับเพิ่มภาษีมูลค่าเพิ่มในปีหน้า